Aalborg Portland vil erstatte kul i produktionen med gas for at reducere sin CO2-udledning. Gassen skulle være taget i brug i år, men projektet er forsinket, og ellers havde den nordjyske virksomhed risikeret at være afhængig af russisk gas.

Aalborg Portlands mål er en CO2-reduktion på 30 procent i 2030, og som led i den strategi skal gas erstatte kul i produktionen. - Almindelig naturgas udleder 40 procent mindre CO2 end kul, fortæller direktør i Aalborg Portland, Michael Lundgaard Thomsen, til TV2 Nord. Den nordjyske cementvirksomhed har investeret 40 millioner kroner for at kunne blive koblet på gasnettet. Men projektet er forsinket, og det bliver først i 2023, at der bliver brugt gas i produktionen. Det er held i uheld for Aalborg Portland, der havde risikeret at være afhængige af russisk gas, hvis de nye rørledninger var taget i brug i år som planlagt. - Udover at man er meget berørt, over det der sker (i Ukraine red.), så tænker man, at det er godt, at vi ikke bruger gas endnu og måske var afhængige af noget, forklarer Michael Lundgaard Thomsen. Håber på alternativer til russisk gas Sanktionerne hagler i øjeblikket ned over Rusland, efter at de har påbegyndt en invasion af Ukraine. Op mod 40 procent af al gas i EU-lande er fra Rusland, og EU regner med, at de kan skære to tredjedele af den gas fra i løbet af bare et år. Aalborg Portland satser på at kunne anvende gas i deres produktion fra 2023, og til den tid har de en forhåbning om, at man i EU har fundet alternativer til russisk gas. - Når brænderen er klar i 2023, tror vi, at der er adgang til de mængder, som vi har brug for, siger Michael Lundgaard Thomsen. Aalborg Portland udleder hvert år i omegnen af 2,3 millioner ton CO2. Virksomheden planlægger i første omgang at overgå til naturgas og på et senere tidspunkt biogas, der vil give endnu et nøk i forhold til at reducere CO2-udledningen.